Številka:356-17/2022-7

Datum:

Na podlagi 51. člena Statuta Mestne občine Ljubljana (Uradni list RS, št. 31/21 – uradno prečiščeno besedilo) in četrtega odstavka 25. člena Odloka o Krajinskem parku Tivoli, Rožnik in Šišenski hrib (Uradni list RS, št. 78/15 in 41/16) izdajam naslednji:

**JAVNI POZIV**

ZA SODELOVANJE ZAINTERESIRANIH NEVLADNIH ORGANIZACIJ PRI UPRAVLJANJU KRAJINSKEGA PARKA TIVOLI, ROŽNIK IN ŠIŠENSKI HRIB V OBDOBJU 2023 - 2027

I.

Mestna občina Ljubljana na podlagi četrtega odstavka 25. člena Odloka o Krajinskem parku Tivoli, Rožnik in Šišenski hrib (Uradni list RS, št. 78/15 in 41/16), ki določa, da upravljanje Krajinskega parka Tivoli, Rožnik in Šišenski hrib spremlja Odbor krajinskega parka Tivoli, Rožnik in Šišenski hrib (v nadaljevanju Odbor), v katerem je tudi predstavnik nevladnih organizacij, poziva nevladne organizacije k sodelovanju pri upravljanju Krajinskega parka Tivoli, Rožnik in Šišenski hrib (v nadaljevanju krajinski park).

II.

Nevladna organizacija, ki želi s svojim predstavnikom sodelovati v Odboru v obdobju drugega mandata Odbora (2023-2027), se prijavi k sodelovanju s pisno prijavo, ki mora biti vložena **najkasneje do 28. 10. 2022** v zaprti ovojnici z označbo: »**Ne odpiraj – javni poziv za predlog članstva v Odboru krajinskega parka** » in sicer na naslov: **Mestna občina Ljubljana, p. p. 25, 1001 Ljubljana**. Prijave, ki bodo prispele po roku, ki je določen za oddajo prijav, se bodo štele za prepozne in bodo neodprte vrnjene prijavitelju.

III.

Nevladna organizacija, ki želi sodelovati pri upravljanju krajinskega parka, mora delovati na območju krajinskega parka. Prednost pri sodelovanju v Odboru bo imela nevladna organizacija, ki ima pridobljen status društva ali nevladne organizacije, ki deluje v javnem interesu na področju ohranjanja narave.

IV.

Pisna prijava mora vsebovati:

* utemeljitev interesa nevladne organizacije za sodelovanje pri upravljanju krajinskega parka,
* ustanovitveni akt nevladne organizacije,
* letno poročilo o delu nevladne organizacije v zadnjih treh letih, ki mora vsebovati: končna poročila o poteku in uspehu akcij s področja ohranjanja narave, poročila o izvedenih raziskavah, slikovna gradiva, kopije objavljenih publikacij, člankov v javnih medijih, pobude in priporočila pristojnim institucijam in druga dokazila,
* predlog kandidata za člana Odbora z utemeljitvijo, v kateri so navedene reference kandidata, ki izkazujejo dosedanje aktivnosti s področja doseganja ciljev krajinskega parka. V predlogu za kandidata je potrebno navesti tudi podatke o predlaganem kandidatu (ime, priimek, stalno bivališče, poklic oz. delo, ki ga opravlja) in priložiti pisno izjavo kandidata, da soglaša s kandidaturo in z objavo svojih podatkov na spletu.

V.

Od prijavljenih nevladnih organizacij in njihovih kandidatov se pričakuje, da bodo zastopali interese ustanovitelja, konstruktivno delovali pri usmerjanju upravljanja krajinskega parka in se udeleževali sej Odbora.

VI.

Komisija pregleda vse prispele vloge in pripravi zapisnik o odpiranju prijav nevladnih organizacij in kandidatov za članstvo v Odboru. Mestna občina Ljubljana zapisnik o odpiranju prijav objavi na spletni strani najkasneje **do 15. 11. 2022**.

Hkrati z zapisnikom o odpiranju prijav Mestna občina Ljubljana objavi tudi glasovnico s predlogi kandidatov za člana Odbora.

VII.

Prijavljene nevladne organizacije na glasovnici izberejo izmed objavljenih kandidatov za člana v Odboru enega kandidata in izpolnjeno glasovnico pošljejo na Mestno občino Ljubljana **najkasneje do 25. 11. 2022** v zaprti ovojnici z označbo: **» Imenovanje člana v Odbor krajinskega parka Tivoli, Rožnik in Šišenski hrib«** in sicer na naslov: **Mestna občina Ljubljana, p. p. 25, 1001 Ljubljana.** Glasovnice, ki bodo prispele po roku, ki je določen za oddajo glasovnic, se bodo štele za prepozne in bodo vrnjene pošiljatelju.

VIII.

Odpiranje glasovnic **bo javno in bo potekalo 30. 11. 2022 ob 13. uri v prostorih Mestne občine Ljubljana, Zarnikova 3, v sejni sobi v 5. nadstropju**. Na odpiranju glasovnic je lahko prisoten po en predstavnik nevladne organizacije, ki je oddala glasovnico, in ima pisno pooblastilo nevladne organizacije, ki jo predstavlja. Zapisnik o odpiranju glasovnic se objavi na spletni strani Mestne občine Ljubljana **najkasneje do 6. 12. 2022.** V primeru, da bodo glasovi izenačeni, komisija izvede žreb.

Članu Odbora, ki je bil imenovan s strani nevladnih organizacij, se vroči sklep župana o imenovanju v Odbor.

IX.

V postopku javnega poziva ni možnosti vlaganja pravnih sredstev.

 Župan

 Mestne občine Ljubljana

 *Zoran Janković*